
KĖDAINIŲ RAJONO SAVIVALDYBĖS TARYBA

SPRENDIMAS

DĖL KĖDAINIŲ VAIKŲ GLOBOS NAMŲ „SAULUTĖ“ METINIO VEIKLOS PLANO TVIRTINIMO
2014 m. kovo 28 d. Nr. TS-45          

Kėdainiai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos biudžetinių įstaigų įstatymo 4 straipsnio 3 dalies 7 punktu, Bendrųjų valstybės ir savivaldybių vaikų globos namų nuostatų, patvirtintų Lietuvos Respublikos socialinės apsaugos ir darbo ministro 2005 m. kovo 3 d. įsakymu Nr. A1-68 „Dėl bendrųjų valstybės ir savivaldybės vaikų globos namų nuostatų patvirtinimo“ 9.2. punktu, Kėdainių rajono savivaldybės taryba nusprendžia:

Patvirtinti Kėdainių vaikų globos namų „Saulutė“ metinį veiklos planą (pridedama).

Savivaldybės meras



                  Rimantas Diliūnas
PATVIRTINTA                      

Kėdainių rajono savivaldybės tarybos 

2014 m. kovo 28 d. sprendimu Nr. TS-45                          

KĖDAINIŲ VAIKŲ GLOBOS NAMŲ „SAULUTĖ“

METINIS VEIKLOS PLANAS 

Kėdainiai, 2014 m.
1. BENDROSIOS NUOSTATOS
1.1. Veiklos planas parengtas vadovaujantis LR socialinės apsaugos ir darbo ministro 2007 m. vasario 20 d. įsakymu Nr. A1-46 „Dėl socialinės globos normų tvirtinimo“ patvirtinto Socialinės globos normų aprašo 1 priedu. 

1.2. Pagrindiniai Kėdainių vaikų globos namų „Saulutė“ (toliau – VGN) vidaus darbo tvarkos dokumentai:

1.2.1. įstaigos registravimo pažymėjimas;

1.2.2. VGN nuostatai;

1.2.3. VGN strateginis veiklos planas;

1.2.4. VGN metinis veiklos planas;

1.2.5. darbuotojų vidaus darbo tvarkos taisyklės; 

1.2.6. maisto tvarkymo subjekto patvirtinimo pažymėjimas;

1.2.7. įstaigos etatų sąrašas, patvirtintas steigėjo;

1.2.8. elgesio taisyklės vaikams, skatinimo ir drausminimo sistema; 

1.2.9. vaikų asmens bylos su individualiais paslaugų teikimo planais;

1.2.10. darbuotojų bylos;

1.2.11. vidaus tvarkomieji dokumentai;

1.2.12. įstaigos savivaldos organų dokumentai;

1.2.13. klientų priėmimo tvarkos;

1.2.14. pareiginės instrukcijos;

1.2.15. darbų saugos dokumentai;

1.2.16. naujų paslaugų darbo tvarkų (priėmimo, apgyvendinimo, aprūpinimo, veiklos, paslaugų teikimo) parengimas;

1.3. VGN vizija – socialinių paslaugų teikėjas, užtikrinantis socialinės globos paslaugų teikimą laikinai ir nuolatos globojamiems (rūpinamiems) vaikams, socialinės priežiūros paslaugas motinoms ir vaikams. Šioje įstaigoje, formuojant artimą šeimai namų aplinką, auklėjami ir prižiūrimi vaikai gali pilnavertiškai augti, vystytis ir tobulėti, motinos įgyti reikalingų socialinių įgūdžių.

1.4. VGN misija − profesionaliai ir atsakingai dirbanti komanda, atsižvelgianti į kiekvieno kliento individualumą ir sveikatą,  užtikrinanti globotinių socializaciją, tenkinanti be tėvų globos likusių vaikų, socialinių krizių ištiktų asmenų poreikius, atstovaujanti ir ginanti jų teises bei teisėtus interesus, sudaranti sąlygas vaikui grįžti į šeimą ir integruotis į visuomenę, užtikrinanti saugią ir sveiką gyvenamąją aplinką.  

1.5. VGN tikslas – užtikrinti laikinai ar nuolatos globos namuose apgyvendintam vaikui socialinių paslaugų teikimą, sukurti šeimai artimą aplinką, kurioje jis galėtų saugiai augti, vystytis ir tobulėti, pasiruoštų savarankiškam gyvenimui visuomenėje. Teikti socialines ir psichologines paslaugas vaikų dienos centrą lankantiems vaikams ir jų šeimoms. Ugdyti motinų gebėjimą pasirūpinti savimi ir savo vaiku, padėti joms integruotis į visuomenę, skatinti tarpusavio bendravimą ir bendradarbiavimą, teikti socialines ir kitas paslaugas, skatinti klientų savitarpio pagalbą.

1.6. VGN uždaviniai:

1.6.1. užtikrinti vaiko teisių ir teisėtų interesų apsaugą;

1.6.2. sudaryti vaikui artimas šeimos aplinkai gyvenimo sąlygas, atitinkančias amžių, sveikatą ir brandą;

1.6.3. užtikrinti vaikui globos (rūpybos), ugdymo, socialinių paslaugų kokybę;

1.6.4. dirbti socialinį darbą su vaiku ir jo tėvais, įgyvendinant vaiko laikinosios globos (rūpybos) planą;

1.6.5. užtikrinti, kad vaikų globos įstaigoje pagal įvertintus individualius vaiko poreikius būtų sudaromas ir įgyvendinamas individualus vaiko ugdymo ir socialinių paslaugų teikimo planas;

1.6.6. pažinti vaiko individualumą, plėtoti gebėjimus, rūpintis jo dvasiniu ir fiziniu ugdymu, skatinti vaiko fizinę, psichinę ir socialinę brandą, ugdyti pilietiškumą, dorinius, darbinius, socialinius, sveikos gyvensenos ir higienos įgūdžius, sudaryti sąlygas vaiko saviraiškai, pasirenkant jo poreikius ir pomėgius atitinkančias įstaigas;

1.6.7. ruošti vaiką savarankiškam gyvenimui;

1.6.8. bendradarbiauti su valstybės ir savivaldybių institucijomis, įstaigomis sprendžiant socialinio darbo su vaiko tėvų šeima organizavimo, globėjų ir rūpintojų paieškos ir įvaikinimo klausimus;

1.6.9. bendradarbiauti su vaiko tėvais ir kitais jo artimaisiais giminaičiais, siekiant atkurti ar palaikyti tarpusavio ryšius, sudarančius prielaidas vaikui grįžti į tėvų šeimą;

1.6.10. stiprinti įstaigos komandinį darbą siekiant vaiko gerovės;

1.6.11. stiprinti priklausomybių, smurto ir patyčių prevenciją;

1.6.12. sudaryti sąlygas vaikų saviraiškai ir pripažinimui;

1.6.13. organizuoti sveikatos priežiūros paslaugas, užtikrinant kliento fizinę ir psichinę sveikatą;

1.6.14. teikti nestacionarias socialines paslaugas rizikos grupės vaikams ir šeimoms, padedant jiems integruotis į visuomenę;

1.6.15. dirbti socialinį darbą su socialinės rizikos šeima, kad būtų užtikrintos tinkamos sąlygos vaikui augti savo biologinėje šeimoje;

1.6.16. užimti socialinės rizikos vaikų laisvalaikį įdomia ir kūrybinga veikla, atitraukiant juos nuo neigamos gatvės įtakos, alkoholio, tabako,  narkotinių medžiagų naudojimo;

1.6.17. ugdyti bendravimo įgudžius, organizacinius gebėjimus, savivertę, savarankiškumą, kūrybiškumą, skatinti aktyvų dalyvavimą pačių organizuojamose veiklose;

1.6.18. suteikti motinoms su vaikais, neturinčioms nuolatinės gyvenamosios vietos, atsidūrusioms krizinėje sitaucijoje, laikiną pastogę ir užtikrinti saugią aplinką;

1.6.19. ugdyti motinų socialinius įgūdžius, mokyti namų ūkio vedimo, šeimos biudžeto planavimo, kasdienio gyvenimo įgūdžių;

1.6.20. supažindinti motinas su vaiko raida ir jo poreikiais, motyvuoti domėtis ir padėti pažinti savo vaiką bei dalyvauti jį ugdant;

1.6.21. gerbti moterų individualumą, užmegzti asmeninį darbuotojo ir kliento ryšį, ugdyti moterų savigarbą, pasitikėjimą savimi;

1.6.22. sukurti motinų su vaikais savipagalbos grupes;

1.6.23. skatinti mokytis, ieškotis darbo.

2. ESMINIAI INSTITUCIJOS 2013 M. VEIKLOS REZULTATAI

2.1. glaudžiai bendradarbiauta su VTAS, siekiant, kad vaikai turėtų galimybę atostogas, savaitgalius ar šventes praleisti ne vaikų globos namuose, o globėjų arba tėvų šeimose (jei tai neprieštarauja vaiko interesams). 38 %  globotinių turėjo galimybę įvairias atostogas, šventes ir savaitgalius praleisti pas globėjus;

2.2. nuo 2013 m. spalio mėn. įstaigoje dirba psichologė – 0,5 etato. Ji padeda globotiniams spręsti kylančias emocines, bendravimo, elgesio, mokymosi problemas bei rūpinasi jų psichikos, fizinės ir socialinės gerovės stiprinimu;

2.3. daug dėmesio skirta rūkymo, alkoholio, narkotinių ir kitų psichotropinių medžiagų vartojimo prevencijos programai vykdyti. Vykdytų renginių metu darbuotojai bandė išsiaiškinti priežastis, lemiančias alkoholio ir narkotikų vartojimą,  mokė globotinius kritiškai vertinti elgesį ir padarinius, susijusius su alkoholio vartojimu, suprasti ne tik savo, kaip vaiko, teises, bet ir pareigas, mokė jas derinti tarpusavyje, žinoti draudimus ir galimybes. Kiekvieną ketvirtadienį, policijos sporto salėje su vaikais bendravo ir žaidė krepšinį Pikelių reabilitacijos centro savanoriai.
2.4. globotinių socializacijos įgūdžiai buvo ugdomi ir formuojami įvairių ekskursijų, išvykų metu. Vaikai vyko į LNK studiją Vilniuje, dalyvavo laidos „Prajuokink mane“ filmavime, lankėsi spektakliuose, dalyvavo projektinėje veikloje Monkutės Marks muziejuje bei dailės mokykloje, tema „Jaunimui atviras muziejus“, aplankė Josvainių socialinį ir ugdymo centrą, Kauno „Akropolio“ kino teatrą, Kėdainių policijos vaikų centre dalyvavo susitikime su Beata Nikolson ir kt. renginiuose bei veikloje. Vasarą vaikams organizuotos išvykos į gamtą, į miesto parką, organizuojami žaidimai Kauno kolegijos Jonušo Radvilos studijų centro sporto aikštelėje. 16 globotinių  dalyvių teisėmis dalyvavo kalėdinėse žaidynėse Kėdainių arenoje.
2.5. 2013 m.  pradėtas pastato kapitalinis remontas, siekiant pagerinti globotinių gyvenimo sąlygas.

2.6. Turiningą vaikų laisvalaikį padėjo organizuoti rėmėjų lėšomis įgyta krepšinio įranga, kamuoliai ir kitas sporto inventorius, 3 kompiuteriai, multifunkcinis žaidimų stalas, įvairūs stalo žaidimai vaikams, lauko teritorijoje įrengta sporto treniruoklių aikštelė, iš viso už 18 552,24 Lt. 

2.7. visiems vaikams sudarytos galimybės lankyti jiems tinkamiausias ugdymo įstaigas, atsižvelgiant į jų individualius poreikius ir galimybes, užsiimti popamokine veikla. 2 vaikai lanko Kėdainių dailės mokyklą, 5 – Kėdainių sporto mokyklą, 22 vaikai lanko kitus būrelius (dailės, muzikos, sporto; vyksta ugdymo įstaigose, kur vaikai mokosi).

3. ĮSTAIGOS SSGG  ANALIZĖ
	STIPRYBĖS

	Globotiniai gyvena šeimynose, formuojamose vadovaujantis pirmiausia giminystės principu. Gyvenamosios patalpos artimos namų aplinkai. Dirba kvalifikuoti pedagogai, turintys ilgametę darbo patirtį su tėvų globos netekusiais vaikais. Puoselėjama sveika ir saugi aplinka, kuri užtikrina vaiko poreikius. Geras tarpinstitucinis bendradarbiavimas su VTAS, Socialinės paramos skyriumi, ugdymo, sveikatos priežiūros įstaigomis, policijos komisariatu,  Švietimo pagalbos tarnyba, seniūnijomis. Lietuvos, užsienio organizacijų, labdaros fondų ir atskirų asmenų parama.

	SILPNYBĖS

	Tėvai nesidomi savo vaikų gyvenimu globos namuose, pasiekimais, sveikata, problemomis.

Globotiniai (rūpintiniai), atėję iš socialinės rizikos šeimų, turi žalingų įpročių (rūkymas, alkoholio vartojimas). Žema globotinių (rūpintinių) mokymosi motyvacija. Daugėja globotinių, padariusių nusikalstamas veikas. 50 % vaikų yra 14−18 metų amžiaus, išgyvenančių brendimo laikotarpį, kurie turi elgesio problemų, priklausomybių, emocinių sutrikimų.

	GALIMYBĖS

	Projektų rengimo ir įgyvendinimo galimybės. Paramos lėšų pritraukimas iš Lietuvos ir užsienio organizacijų ir pavienių asmenų. Socialinių pedagogių kvalifikacijos kėlimo galimybė. Patalpų remontas ir vaikų gyvenimo sąlygų gerinimas. Bendradarbiavimo su vaikų globėjais ir tėvais kokybės gerinimas. Visuomenės informavimas apie vaikų globos namuose vykdomą veiklą. Globotinių (rūpintinių) mokymosi motyvacijos gerinimas. Dalyvavimas prevencinėse programose, naujų darbo principų taikymas, ieškant naujų būdų dirbti su vaiku.

	GRĖSMĖS

	Negatyvi globotinių (rūpintinių) nuostata į vaikų globos namus. Negatyvi visuomenės nuomonė apie vaikų globos namų globotinius. Pašaliniai asmenys gali lengvai įtraukti globotinius, neturinčius socialinių įgūdžių, į nusikalstamas veikas. Globotiniai vis dažniau pažeidinėja vidaus tvarkos taisykles, mažėja pagarba ir pasitikėjimas dirbančiu personalu.


                             4. 2014 METŲ PAGRINDINĖS VEIKLOS KRYPTYS
4.1. socialinės globos normų diegimas, siekiant įgyti licenciją;

4.2. naujų paslaugų teikimas (vaikų dienos centro, motinos ir vaiko laikino apgyvendinimo įstaigos, grupinių gyvenimo namų);

4.3. kokybiškų socialinės globos paslaugų vaikams teikimas. 
5. 2014 METŲ PAGRINDINĖS VYKDYTINOS PRIEMONĖS
5.1. licencijos teikti socialinės globos paslaugas įgijimas iki 2015 metų;

5.2. socialinių paslaugų kokybės gerinimas;

5.3. reikalingų dokumentų, užtikrinančių socialinių paslaugų teikimą, kūrimas;

5.4. strateginio veiklos plano parengimas;

5.5. vykdomo pastato kapitalinio remonto darbų priežiūra;

5.6. įstaigos veiklos įsivertinimo atlikimas (vidaus auditas);

5.7. įstaigos nuostatų papildymas;

5.8. socialinės globos paslaugas teikiančių įstaigos darbuotojų kvalifikacijos kėlimas;

5.9. įstaigos personalo bendradarbiavimo stiprinimas;

5.10. socialinių paslaugų teikimo valdymo ir administravimo kokybės gerinimas;

5.11. saugios, privatumą užtikrinančios, poreikius tenkinančios aplinkos globotiniams (rūpintiniams) kūrimas ir palaikymas;

5.12. žalingų įpročių, kovos prieš smurtą ir patyčias prevencijos kokybės gerinimas.

            6. VEIKLOS PLANAI PRIEMONĖMS ĮGYVENDINTI
6.1. siekinat įgyvendinti užsibrėžtus veiklos tikslus ir priemones, įstaigoje bus parengti ir patvirtinti planai, kuriuose bus detaliai aprašytas priemonių įgyvendinimas:

6.1.2.direkcinių pasitarimų planas;

6.1.3. veiklos procesų priežiūros planas;

6.1.4. individualaus socialinės globos plano (ISGP) sudarymo komisijos veiklos planas;

6.1.5. vaiko gerovės komisijos veiklos planas;

6.1.6. metodinės socialinės-pedagoginės veiklos planas;

6.1.7. sveikatos priežiūros veiklos planas;

6.1.8. šeimynų socialinių pedagogų metinės veiklos programos;

6.1.9. įstaigos socialinio pedagogo metinė veiklos programa;

6.1.10. ūkinės ir finansinės veiklos planas;

6.1.11. naujų padalinių veiklos planų  parengimas;

6.1.12. naujų paslaugų teikimui reikalingų tvarkų parengimas;
6.1.13. įstaigos savivaldos organų veiklos planai:

6.1.13.1. ugdymo tarybos veiklos planas;

6.1.13.2. vaikų tarybos veiklos planas;

6.1.13.3. VGN bendruomenės tarybos veiklos planas.
7. 2014 METŲ VEIKLOS SĄMATA
7.1. VGN sąmata sudaroma ir tvirtinama vadovaujantis Kėdainių rajono savivaldybės tarybos 2011-09-30 sprendimu Nr. TS-312 „Dėl Kėdainių rajono biudžeto sudarymo ir vykdymo tvarkos aprašo tvirtinimo“ patvirtinta tvarka.
8. BAIGIAMOSIOS NUOSTATOS

8.1. VGN metinį planą ir įstaigos darbo grupių veiklos planus rengė metinio plano rengimo grupė, patvirtinta 2013 m. gruodžio 23 d. Nr. V-69-A Kėdainių vaikų globos namų „Saulutė“ direktoriaus įsakymu Nr. V-75, „Dėl metinio veiklos plano rengimo darbo grupės“.

8.2. Metinio 2014 m. veiklos plano rengimo grupė:

vadovė      Vilma Juškevičienė, direktoriaus pavaduotoja 

nariai:       Solveiga Dranginytė, socialinė pedagogė


        Ligita Ročkienė, socialinė pedagogė


        Sandra Lapinskaitė, socialinė pedagogė

                            Sabina Matulevičiūtė, socialinė pedagogė


       Renata Dirmantienė, socialinė pedagogė

